**Հ Ի Մ Ն Ա Վ Ո Ր ՈՒ Մ**

**ԳՈՒՅՔ ՆՎԻՐԱԲԵՐԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ՄԱՐՏԻ 29-Ի ԹԻՎ 343-Ա ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ**

**ՀՀ կառավարության որոշման նախագծի**

Հայաստանի Հանրապետության կառավարության 2018 թվականի մարտի 29-ի «Գույք նվիրաբերելու մասին» թիվ 343-Ա որոշման համաձայն Հայաստանի Հանրապետության սեփականությունը հանդիսացող, ՀՀ Արագածոտնի մարզի Ապարան համայնքում (այսուհետ՝ Համայնք) գտնվող «Շենավանի միջնակարգ դպրոց» ՊՈԱԿ-ին անհատույց օգտագործման իրավունքով հանձնված՝ 3.169 հեկտար մակերեսով հողամասից 0.3 հեկտար մակերեսով հողամասը նվիրաբերվել էր Համայնքին՝ 2018-2019 թվականների ընթացքում մանկապարտեզ կառուցելու նպատակով: Սակայն որոշմամբ սահմանված նվիրաբերության պայմանն ըստ էության Համայնքի կողմից չի կատարվել և մանկապարտեզի կառուցման համար որոշմամբ սահմանված ժամկետներն անցել են Հայաստանի տարածքային զարգացման հիմնադրամի ֆինանսական միջոցների բացակայության պատճառով։

Ներկայացված նախագծով առաջարկվում է ՀՀ տարածքային կառավարման և ենթակառուցվածքների նախարարության Պետական գույքի կառավարման կոմիտեին (այսուհետ՝ Կոմիտե) ամրացված, պետական սեփականություն հանդիսացող, Հայաստանի Հանրապետության Արագածոտնի մարզ, համայնք Ապարան, գյուղ Շենավան 19-րդ փողոց թիվ 32/1 հասցեում գտնվող, 0.3 հեկտար մակերեսով հողամասը նվիրաբերել ՀՀ Արագածոտնի մարզի Ապարան համայնքին՝ Շենավան վարչական տարածքում մանկապարտեզ կառուցելու նպատակով՝ միաժամանակ ուժը կորցրած ճանաչելով ՀՀ կառավարության 2018 թվականի մարտի 29-ի «Գույք նվիրաբերելու մասին» թիվ 343-Ա որոշումը։

Համաձայն Ապարան համայնքի կողմից ներկայացրած հանրօգուտ ներդրումային ծրագրի Շենավան բնակավայրում նոր մանկապարտեզի կառուցման նպատակով սուբվենցիոն ծրագրի շրջանակներում նախատեսվում է իրականացնել 173 994 720 ՀՀ դրամի ներդրում։ Նոր մանկապարտեզը հագեցած կլինի անհրաժեշտ գույքով և պրոֆեսիոնալ մասնագետներով, կապահովվի 50 և ավելի երեխաների նախադպրոցական կրթությունը, ինչպես նաև կստեղծվեն նվազագույնը 10 մշտական աշխատատեղեր։

**ՀՀ կառավարության 18.08.2021թ. թիվ 1363-Ա որոշմամբ սահմանվել է ՀՀ կառավարության 2021-2026թթ. ծրագիրը, որի 6.7 կետով հաստատվել է «Պետական գույքի արդյունավետ կառավարում» բաժինը։ Ծրագրի համաձայն սահմանվել է գույքի արդյունավետ կառավարման, արդյունավետության և գրավչության բարձրացմանը, հաշվառմանը, միասնական բազայի հիմանը, բնակչության սոցիալ-տնտեսական խնդիրների լուծմանն ուղղված մի շարք կատարման ենթակա միջոցառումներ։ ՀՀ սեփականությունը հանդիսացող Հայաստանի Հանրապետության Արագածոտնի մարզ, համայնք Ապարան, գյուղ Շենավան 19-րդ փողոց թիվ 32/1 հասցեում գտնվող, 0.3 հեկտար մակերեսով հողամասը Ապարան համայնքին նվիրաբերելը բխում է ՀՀ կառավարության 2021-2026թթ. ծրագրի պահանջներից։**

 **«ԳՈՒՅՔ ՆՎԻՐԱԲԵՐԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ՄԱՐՏԻ 29-Ի ԹԻՎ 343-Ա ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ»** Հայաստանի Հանրապետության կառավարության որոշման նախագծի ընդունումը Հայաստանի Հանրապետության պետական բյուջեում ծախսերի և եկամուտների էական ավելացում կամ նվազեցում չի առաջացնի: